ધારાસભ્યશ્રી વિરજીભાઇ ઠુંમરે આજરોજ અત્રે એક નિવેદનમાં જણાવ્યું હતુ કે, આંતરરાષ્ટ્રીય બજારમાં ક્રુડ ઓઇલના ભાવોમાં વધારો થતાં તેમજ ડોલર સામે રૂપિયો નબળો પડતાં અને અમેરિકા અને ચીન વચ્ચે ચાલી રહેલી ટ્રેડ વોરના કારણે આગામી દિવસોમાં ઘર આંગણે પેટ્રોલ અને ડીઝલના ભાવો વધવાની પુરેપુરી શકયતાઓ રહેલી છે તે જોતા મોદી સરકારે પેટ્રોલ અને ડીઝલ ની કિંમતોને કઈ રીતે નિયંત્રણમાં રાખી શકાય તેના સચોટ ઉપાયો શોધવાની તાતી જરૂર છે. નહીંતર દેશમાં જીવન જરૂરીયાતની તમામ ચીજવસ્તુઓના ભાવોમાં વધારો થવાથી મોંઘવારીમાં અસહ્ય વધારો થશે અને તેના પરિણામે ગરીબ અને મધ્યમ વર્ગને બે છેડા ભેગા કરવા મુશ્કેલ બનશે. પરંતુ મને લાગે છે કે માત્ર ને માત્ર રાજકીય એજન્ડા ઉપર કામ કરતી મોદી સરકાર આ બાબતમાં અંધારામાં અથડાઇ રહી છે.